钦定古今图书集成/方舆汇编/职方典/第1340卷 > 《放生池记》真德秀
## 钦定古今图书集成/方舆汇编/职方典/第1340卷 > 《放生池记》真德秀

“天地之大德曰‘生’。”圣人赞天地，范阴阳，裁成滋育之
化，以蕃庶类之殖。羽腾蹄绕，鳞流食息，蠢动根荄均
被，其德泽亦大矣。绍兴癸亥夏，诏郡县设唐旧迹，置
放生池，申严法禁，以敦忠厚之风潮。于西山之麓，堙
湖馀壤，仅存步亩。莲池以奉约束。索鱼于筌，倾缶以
注；邀禽于笼，拊掌而扬。沿袭浸久，罔有革之者。恭惟
太上皇帝体尧舜以推至仁，稽商周以恢洪业，量包
溟渤，恩沛雨露，霁志弘廓，岂以寻常之丘壑，纵《噞喁》
啾唧之惠为哉？今上皇帝虔奉严训，笃承丕绪，好生
之德，洽于遐迩，群黎万物，咸熏陶于泰和之域。乾道
乙酉秋，守臣曾造来莅兹邦，政事条举。期年，乃有临
江立界之意，命海阳邑令张某相所以易之。维城之
东，清江浩漫，远源而众会。昼夜之流，混混不停。于是
即其要津，累塞建阁，以际弘深。砻石刻名于其侧，揭
标上下，共十里以禁采捕。涉旬而号孚诚，允称于承
宣之职矣。噫！济以乘舆，曷若杠梁之为便；灌以桔槔，
曷若霡霂之为渥。鳝䲡之沟，奚可以活鳣鲔；鹪鹩之
枝，奚可以舒鸿鹄？详斯池之规，方于曩制，旷邈优裕，
任其自适，无一物之不得其所。是以前瞻则晨峰弄
晖而征鸿和，西顾则暮云归岫而栖翮集，南观则灵
湖嘘吸而鲸鳄潜，北望则层峦幽翳而麋鹿伏。徙倚
而环视之，颁首莘尾，漾鬐嘘鬣，油油洋洋于波涛间，
而凫鹥䴔䴖之属，徊翔乎烟渚，昂藏于砂碛，迄无网
罟矰弋之虞。仰而思之，踌躇而绎之，永与圣寿长久，
等于生生不穷之道焉。《书》载《咸若》之训，《诗》咏《于牣》之
章，其见于今日乎？老臣居枕江湄，时乐斯乐，故特昼
于石。